



ΕΛΛΗΝΙΚΗ ΔΗΜΟΚΡΑΤΙΑ

 ΔΗΜΟΣ ΛΕΥΚΑΔΑΣ

Λευκάδα, 12/8/2023

**ΔΕΛΤΙΟ ΤΥΠΟΥ**

**Έργα διευθέτησης ομβρίων Δήμου Λευκάδας**

Με απόφαση της Οικονομικής Επιτροπής, στις 8/8/23, εγκρίθηκε η μελέτη του έργου με τίτλο: «**Έργα διευθέτησης ομβρίων δήμου Λευκάδας έτους 2023**», στο **Μεγάλο Αυλάκι**, στο **Γένι** (θέση «Κάμπος»), και στην **Απόλπαινα,** συνολικού προϋπολογισμού 49.999,00€ με ΦΠΑ.

Συγκεκριμένα:

Στο **Μεγάλο Αυλάκι** θα πραγματοποιηθούν εργασίες διαμόρφωσης του παραλιακού δρόμου, περίπου **210 μ** σε μήκος, ώστε να ανυψωθεί και να δοθεί **διέξοδος στα όμβρια ύδατα**, τα οποία μέχρι τώρα δεν βρίσκουν διαφυγή προς τη θάλασσα με αποτέλεσμα να πλημμυρίζει ο δρόμος.

Στη θέση **«Κάμπος» στο Γένι**, θα εκτελεστούν εργασίες διάνοιξης τάφρου για την τοποθέτηση και εγκιβωτισμό τσιμεντοσωλήνα διαμέτρου Φ60 σε **μήκος 40 μ** περίπου. Θα κατασκευαστούν τρία φρεάτια συλλογής όμβριων υδάτων που θα οδηγούνται σε παρακείμενο αυλάκι απορροής που οδηγεί προς τη θάλασσα.

Στην **Απόλπαινα** θα πραγματοποιηθούν εργασίες σύνδεσης νέου φρεατίου υδροσυλλογής στον σωληνωτό οχετό που βρίσκεται επί της Επαρχιακής οδού. Η παρέμβαση έχει **μήκος 15 μ** περίπου, ενώ θα χρησιμοποιηθεί σωλήνας δομημένου τοιχώματος. Τέλος, θα πραγματοποιηθεί η αποκατάσταση της ασφαλτικής στρώσης.

Σε δήλωσή του ο δήμαρχος Λευκάδας Χαράλαμπος Καλός ανάφερε: «Με τις παρεμβάσεις αυτές βελτιώνεται η απορροή των ομβρίων υδάτων και μειώνονται οι συνέπειες των συχνών πλημμυρικών φαινομένων που παρατηρούνται στο Μεγάλο Αυλάκι, στο Γένι και την Απόλπαινα».

 ΑΠΟ ΤΟ ΔΗΜΟ ΛΕΥΚΑΔΑΣ